作者:無名氏
標題:沁園春
內容:甲子一週，織鳥相催，又還十年。但詩狂酒聖，坐常有客，書痴傳癖，囊不留錢。拍手浩歌，出門長笑，誰是知心有老天。猶多事，更時遊藝圃，日耨情田。細思世事無邊。只好把清樽對眼前。看槐國功名，有如戲劇，竹林宴賞，便似神仙。富貴危機。榮華作夢，早已輸人一著先。從今去、莫將醉趣，與醒人傳。